Author: Spokojený uživatel Microsoft Office
Last saved by: vzor
Company: MZV SR

P r e d k l a d a c i a   s p r á v a

Materiál sa predkladá na rokovanie vlády na základe uznesenia vlády č. 478/B1 z 30. mája 2007. Predkladaný materiál má informatívny charakter, z toho dôvodu nebol predložený na medzirezortné pripomienkové konanie.

	Dňa 18. júna 2007 sa v Bratislave uskutočnil summit predsedov vlád krajín Vyšehradskej skupiny. Záverečný summit V4 sa podľa existujúceho úzusu uskutočnil v  júni v predsedníckej krajine, ktorou do 30.6.2007 je SR. 

	Na summite bolo zhodnotené ročné predsedníctvo SR vo V4 (od 1.7.2006 do 30.6.2007), schválený Program českého predsedníctva V4 na obdobie od 1.7.2007 do 30.6.2008 a formálne odovzdané rotujúce predsedníctvo vo V4 Českej republike.
	 
Predsedovia vlád sa podrobnejšie venovali témam Zmluva o ústave pre Európu, Európska susedská politika a východná Európa a energetická bezpečnosť a stručnejšie témam príprava českého predsedníctva EÚ, vstup do Schengenského priestoru, Európska menová únia a zrušenie víz občanov krajín V4 pri cestách do USA (Visa Waiver Program).
 
     Predsedovia vlád V4 potvrdili záväzky ich krajín splniť všetky podmienky vstupu do Schengenského priestoru. Zhodli sa na tom, že nesúhlasia s rôznymi vyhláseniami tretích strán požadujúcimi odloženie reálneho vstupu nových členských krajín do Schengenského priestoru.

Na základe pozvania predsedu vlády SR sa na časti rokovania a na pracovnom obede predsedov vlád Vyšehradskej štvorky zúčastnil aj predseda vlády Portugalska J. Sócrates, ktorý sa vo svojom plánovanom vystúpení venoval trom témam: priority portugalského predsedníctva EÚ, skúsenosti Portugalska z fungovania v Schengenskom priestore a z pristúpenia k Európskej menovej únii. 

Na záver rokovaní boli prijaté dve tlačové vyhlásenia – jedno zo stretnutia predsedov vlád krajín V4 a druhé zo stretnutia predsedov vlád V4 + Portugalsko.  

	Na okraj summitu predsedov vlád V4 sa uskutočnili dve bilaterálne stretnutia predsedu vlády SR - s českým a maďarským partnerom.